Perambu ngaga ICQS ba Sungai Putong
MANAH… Datuk Francis Harden Hollis enggau bala sida ke buaki mandangka tanda manah ngena tunjuk jari sebedau bejadi Pengerami Nasih Tanah Ngemanahka Jalai Lapan Kilometer Pemanjai berengkah ari simpang jalai besai ngelawa kandang rumah panjai Ulu Undup, Batu Lintang, Sri Aman kena Hari Dua ke udah. SRI AMAN: Pejalai melunggang garis menua dipelabaka terus betambah lebih agi ba kandang Sungai Putong, Batu Lintang lebuh Indonesia udah tembu mindahka indu menua sida ngagai Nusantara ba Kalimantan Timur. Nya kebuah Sapit Menteri Pelajar, Inovasyen enggau Pemansang Pengelandik, Datuk Francis Harden Hollis deka nyediaka keretas perambu dikena ngaga siti pos nyaga garis menua ba Sungai Putong dikena napi gaya ke baka nya jemah ila. “Kami deka nyediaka keretas kereja nyengkaum perambu ngaga pos nyaga garis menua ba Sungai Putong diberi ngagai Ijinsi Pemansang Sri Aman (SADA) pengudah bulan April. “Pos nyaga garis menua ba Sungai Putong nya ila endur ngengkahka opis polis, imigresen, kastam enggau mayuh bengkah opis ijinsi perintah ke patut enti perambu nya dikemendarka SADA,” ku iya. Harden mansutka jaku munyi nya nygagai media pengudah Pengerami Nasih Tanah Ngemanahka Jalai Lapan Kilometer Pemanjai berengkah ari simpang jalai besai ngelawa kandang rumah panjai Ulu Undup, Batu Lintang Sri Aman kena Hari Dua ke udah. Ku iya, kelimpah ari ngaga pos nyaga garis menua ba Sungai Putong, perambu nya mega begunaka tanah antara 10 ngagai 20 ekar pemesai lalu endur nya udah ditetap sereta perambu nya deka diberi ngagai sida ke patut ngambika bejalaika pengawa mansik. “Lalu baka nya mega Indonesia diatu benung ba proses mindahka indu menua sida ari Jakarta ba Pulau Jawa ngagai Nusantara di Kalimantan Timur ke ngasuh lebih mayuh agi pejalai melunggang garis menua ba Sungai Putong enti udah tembu ila. “Ketegal gaya ke baka nya aku pechaya SADA deka ngemendarka perambu nya enggau naka penyampat dikena ngaga mini Kompleks Imigresen, Kastam, Kuarantin enggau Pengelikun (ICQS) ba Sungai Putong,” ku iya. Taja pia, Harden ti mega Kaban Kunsil Nengeri (ADUN) Simanggang bedau ulih madahka penyampau kos ngaga pos nyaga garis menua nya laban bedau disediaka lebih silik dalam keretas kereja. Sama bisi enggau maya pengerami nya Residen Bagi Menua Sri Aman Datu Indit Bangai enggau Sapit Residen Elvis Didit, Tuai Penulung Direktor Teknikal Opis Menteri Pemansang Menua Pesisir Sarawak Ahmad Faris Mohd Gazali, Pemesai Pelilih Sri Aman Mohd Ashree Wee, Seketeri Kunsil Pelilih Sri Aman Tay Guan Huat enggau pengari Menijar Wilayah Selatan Opis Kereja Raya (JKR) Sarawak ti mega Menijar Projek Angelina Belly. 
See author's posts
